《戊戌生日郑子尹孝廉珍以诗见赠和答》
清代·莫与俦

老来不忆旧卿相，独记先辈之高风。乾嘉之际盛人杰，翘者未易遽数终。

鸿猷何啻冠当代，余绪亦足称儒宗。维南有洪北朱纪，就中爱我推数公。

谓能负气少屈曲，稍学可作西南雄。跳丸日月不相守，七十月六衰病翁，眼中腾蹋众年少，睥眠老物真酸穷。

广文官卑不堪说，敢复刺口污与隆。独惜沈泉负知己，修名不立嗟微躬。

看君用志不龌龊，意气夭矫盘虬龙。间来相过话畴昔，我亦眉轩神郁蓬。

纷纷余子亦何有，好共前哲争先踪。旁人笑骂风过耳，吾道与俗殊穷通。

老夫耄矣何所望，儿多教简常嬉冬。阿羊惩愚颇自励，外慕纵少中未充。

取斯政赖君子国，善事端如利器工。君今谬许谓可教，勿厌待问频撞钟。

作者简介：（1763—1841）贵州独山人，字犹人，一字杰夫。嘉庆四年进士，出知盐源县。有治行。以母老请终养。后改任遵义府学教授。有《贞定先生遗集》。